Молитвы на каждый день
Автор-составитель Волковский Д. Н

Серия «Сила молитвы»

© Оформление. ООО «Издательство АСТ», 2024

Последование молебнаго пения о сущих в скорбях и различных обстояниях

По обычном начале псалом избранный:

Господи, да не яростию Твоею обличиши мене, ниже гневом Твоим накажеши мене, яко стрелы Твои унзоша во мне, и утвердил еси на мне руку Твою. Несть исцеления в плоти моей от лица гнева Твоего, несть мира в костях моих от лица грехов моих. Яко беззакония моя превзыдоша главу мою, яко бремя тяжкое отяготеша на мне. Возсмердеша и согниша раны мои от лица безумия моего. Пострадах и слякохся до конца, весь день сетуя хождах. Озлоблен бых и смирихся до зела, рыках от воздыхания сердца моего (Пс. 37:2–7,9). Исполнися зол душа моя и жизнь моя аду приближися (Пс. 87:4). Душа моя смятеся (Пс. 41:7), скорби сердца моего умножишася (Пс. 24:17). Исчезе в болезни жизнь моя, и лета моя в воздыханиях, изнеможе нищетою крепость моя, и кости моя смятошася (Пс. 30:11). На мне приидоша гневи Твои, устрашения Твоя возмутиша мя (Пс. 87:17). Рех во изступлении моем: отвержен есмь от лица очей Твоих (Пс. 30:23). Вскую, Господи, отрееши душу мою, отвращаеши лице Твое от Мене (Пс. 87:15)? Аз же на Тя, Господи, уповах, рех: Ты еси Бог мой. В руках Твоих жребии мои, избави мя из руки врагов моих и от гонящих мя. Просвети лице Твое на раба Твоего, спаси мя милостию Твоею. Господи, да не постыжуся, яко призвах Тя (Пс. 30:15–18).

Слава, и ныне. Аллилуиа (трижды).

На Бог Господь:

Тропарь, глас первый:

Спаси, Господи, людей Твоих и благослови достояние Твое, помоги труждающимся и обремененным, утеши скорбящих и унывающих и от всех бед сохрани рабов Твоих. (Дважды.)

Слава, глас 8: С вышних призираяяй, убогих приемляй, посети нас, грехов ради наших беды и скорби терпящих, Владыко Всемилостиве, молитвами Богородицы и святых даруй душам нашим велию милость.

И ныне, глас 2:

Всех скорбящих Радосте и обидимых Заступнице, алчущих Питательнице, странников Руководительнице и обуреваемых Пристанище, немощных Покров и Заступнице, Жезл старости, Мати Бога Вышняго, Ты еси, Пречистая; потщися, молимся, спастися рабам Твоим.

Посем иной псалом избранный:

Вскую прискорбна еси, душе моя, и Вскую смущаеши мя? Уповай на Бога, яко исповемся Ему. Реку Богу: Зacтупник мой еси, почто мя забыл еси и Вскую сетуя хожду (Пс. 41:6, 10). Ко Господу внегда скорблю, воззвах (Пс. 119:1). В день скорби моей Бога взысках руками моими (Пс. 76:3). Из глубины воззвах к Тебе, Господи, Господи, услыши глас мой. Да будут уши Твои внемлюще гласу моления моего (Пс. 129:1–2). Бог нам Прибежище и Сила, Помощник в скорбях, обретших нас зело (Пс. 45:2).

Услыши мя, Господи, яко блага милость Твоя, по множеству щедрот Твоих призри на мя. Не отврати лица Твоего от отрока Твоего, яко скорблю, скоро услыши мя, вонми души моей и избави мя (Пс. 68:17–19). Боже, в помощь мою вонми, Господи, помощи ми потщися (Пс. 69:2). Сохрани душу мою и избави мя, да не постыжуся, яко уповах на Тя (Пс. 24:20). На Тя, Господи, уповах, да не постыжуся в век (Пс. 70:1).

Канон, глас шестой:

Песнь первая

Милостиве Господи, помилуй рабов Твоих, милости ожидающих.

Пресвятая Богородице, спаси нас.

Святии Ангели Хранители наши, молите Бога о нас.

Крестителю Спасов Иоанне, моли Бога о нас.1

Слава, и ныне.

Песнь третья

Милостиве Господи, помилуй рабов Твоих, милости ожидающих.

Святый праведный Иове, моли Бога о нас.2

Святый пророче Божий Илие, моли Бога о нас.3

Святый праведньй Симеоне, моли Бога о нас.4

Слава, и ныне.

Катавасия:

По молитвам святых Твоих, Милостиве, избави от бед и скорбей рабов Твоих, милости ожидающих, яко мы усердно к Тебе прибегаем, к милости Подателю и всех скорбных Утешителю.

Спаси от бед и скорбей рабов Твоих, Пресвятая Богородице Дево, яко мы все по Бозе к Тебе прибегаем, яко к милосердой Матери нашей и всех скорбящих Радости.

Ектения сугубая:

Помилуй нас, Боже:

Еще молимся о милости, жизни, мире, здравии, спасении, посещении, прощении и оставлении грехов рабов Божиих (имя рек) и всех скорбящих, своими грехами беды на себя навлекающих и от злобы людской терпящих.

Еще молимся о братиях наших, на судищи, в темницах, узах, заточении, изгнании и горьких работах сущих.

Еще молимся о врагах наших, ненавидящих и гонящих нас, и всех сущих вне Православной Церкви и заблуждших.

Еще молимся за всю братию и за всех христиан.

Возглас: Яко милостив:

Песнь четвертая

Милостиве Господи, помилуй рабов Твоих, милости ожидающих.

Святый апостоле Петре, моли Бога о нас.

Святый апостоле Павле, моли Бога о нас.

Первомучениче и архидиаконе Стефане, моли Бога о нас.

Слава, и ныне.

Песнь пятая

Милостиве Господи, помилуй рабов Твоих, милости ожидающих.

Священномучениче Клименте, моли Бога о нас.

Святителю отче Афанасие, моли Бога о нас.

Святителю отче Иоанне Златоусте, моли Бога о нас.

Слава, и ныне.

Песнь шестая

Милостиве Господи, помилуй рабов Твоих, милости ожидающих.

Священномучениче Клименте, моли Бога о нас.

Святая великомученица Анастасие, моли Бога о нас.

Священномучениче Ермогене, моли Бога о нас.

Слава, и ныне.

Катавасия и ектения малая.

Прокимен, глас четыре:

Господи, услыши молитву мою и вопль мой к Тебе да приидет.

Стих: Воньже аще день скорблю, приклони ко мне ухо Твое.

Евангелие от Матфея, зачало 43 от полу (Мф. 11, 28–30).

Рече Господь: приидите ко Мне, вси труждающиися и обремененнии, и Аз упокою вы. Возмите иго Мое на себе, и научитеся от Мене, яко кроток есмь и смирен сердцем: и обрящете покой душам вашим. Иго бо Мое благо и бремя Мое легко есть.

Песнь седьмая

Милостиве Господи, помилуй рабов Твоих, милости ожидающих,

Святителю отче Николае, моли Бога о нас.

Преподобная и благоверная княгиня Анно, моли Бога о нас.

Преподобне и благоверне княже Иоанне, моли Бога о нас.

Слава, и ныне.

Песнь восьмая

Милостиве Господи, помилуй рабов Твоих, милости ожидающих.

Преподобне отче Пимене, моли Бога о нас.

Святый великомучениче Евстафие, моли Бога о нас.

Преподобнии Ксенофонте и Марие, Иоанне и Аркадие, молите Бога о нас.

Слава, и ныне.

Песнь девятая

Милостиве Господи, помилуй рабов Твоих, милости ожидающих.

Святителю отче Иоанне, моли Бога о нас.

Святый праведный Филарете, моли Бога о нас.

Святая праведная Иулиание, моли Бога о нас.

Преподобне отче Сампсоне, моли Бога о нас.

Преподобне отче Зотике, моли Бога о нас.

Слава, и ныне.

Достойно есть: Трисвятое. Отче наш:

Тропарь, глас седьмой:

Святии мученицы, добре страдальчествовашии и венчавшиися, молитеся ко Господу, помиловатися душам нашим.

Слава, и ныне. Богородичен, глас пятый:

Утоли болезни многовоздыхающей души моей, утолившая всяку слезу от лица земли; Ты бо человеков болезни отгоняеши и грешных скорби разрушаеши. Тебе бо вси стяжахом надежду и утверждение, Пресвятая Мати Дево.

Ектения сугубая:

Помилуй нас, Боже:

Еще молимся Тебе, Господу Богу нашему, о еже помиловати всех нас скорбящих, своими грехами беды на себя навлекающих и от злобы людской терпящих, и о еже милостиву и благоуветливу быти к нам Тебе, благому и человеколюбивому Богу нашему, отвратити гнев Свой, праведно на нас движимый, избавити нас от заслуженного нами и праведнаго наказания и помиловати нас.

Господи, помилуй (12).

Еще молимся и о еже услышати:

Возглас: Услыши ны, Боже:

Молитва

Владыко Господи Иисусе Христе Боже наш, Боже всякаго милосердия и щедрот, долготерпеливый и многомилостивый, любящий праведных и грешных милующий. Ты рекл еси пречистыми Твоими устами: приидите ко Мне, вси труждающиися и обремененнии, и Аз упокою вас. Се мы, грешные и недостойные, в скорбях и бедах изнемогающии, к Тебе притекаем и припадающе молим: вонми предстательству о нас рождшей Тя Богоматери, приими молитвы святых Твоих, снизойди к нашим немощам и яви милость людям Твоим, в различных состояниях сущим и на Твое человеколюбие уповающим: скорбящих утеши, унывающих ободри, ослабевших укрепи, больных исцели, изувеченным и расслабленным терпение пошли, гладных напитай, нагих одей, безприютным приют даруй, труждающимся помоги, обремененным заботами житейскими и тяжелыми трудами облегчение подаждь, на судилищах, в темницах, узах, заточении, изгнании и горьких работах сущих в терпении укрепи и на свободу скоро изведи, на брани сущих сохрани, плененных возврати, разлученных соедини, враждующих примири, всем во всем милость яви и всех Церкви Твоей Святой представи благоугождающими. Тебе бо свойственно есть миловати и спасати нас, Господи Боже наш, и Тебе славу возсылаем со Безначальным Твоим Отцем и Святым Духом, ныне и присно и во веки веков. Аминь.

Конец ознакомительного фрагмента.

Текст предоставлен ООО «Литрес».

Прочитайте эту книгу целиком, купив полную легальную версию на Литрес.

Безопасно оплатить книгу можно банковской картой Visa, MasterCard, Maestro, со счета мобильного телефона, с платежного терминала, в салоне МТС или Связной, через PayPal, WebMoney, Яндекс.Деньги, QIWI Кошелек, бонусными картами или другим удобным Вам способом.